Shekaru 13 da ta'addancin tsohon gwamnan Sakwato Wamako, – Tsokaci….. | Harkar Musulunci
Gida Labarai Shekaru 13 da ta’addancin tsohon gwamnan Sakwato Wamako, – Tsokaci…..
A ranar Laraba 4/Rajab/1428, wanda ya yi daidai da 18/07/2007 rana ce wacce ba za’a taɓa mantawa da ita ba a tarihin Harkar musulunci a Sakkwato. Domin a ranar ne gwamnatin jahar Sakkwato ƙarƙashin jagorancin tsohon gwamna Alu Wamakko suka kashe Malam Ummaru Hamza Ɗanmaishiyya domin samun damar dira ga ƴan’uwa almajiran Sayyid Zakzaky (H) na garin Sakkwato.
Sanin kowa ne masarautar Sakkwato tare da wasu daga cikin jami’an tsohuwar gwamnatin Attahiru Bafarawa sun haɗa gungun matasa domin rosa Markaz, wanda kuma sun yi iya ƙoƙarinsu amma abin bai yuwu ba, ganin hakan ne Alu Wamakko wanda yake takarar kujerar gwamna lokacin, a zagayawar da yake a wajen kamfen ɗinsa sai ya yiwa matasa alƙawarin zai rosa musu da Markaz idan har sun zaɓe shi a matsayin gwamnan Sakkwato, kuma zai ga bayan ƴan Shi’a.
Wannan ne yasa matasan da kuma mafi yawan mutanen Sakkwato suka yi tururuwa suka zaɓeshi a matsayin jaruminsu. Bayan karɓar matasa da kuma wasu daga cikin gurɓatattun Malamai suka yi ta kai masa ziyarar tuni akan alƙawarin da ya yi musu, saboda haka bayan kwana hamsin da biyu (52) da hawa mulkinsa, ya ƙulla makircin kashe Ummaru Ɗanmaishiyya, wanda bayan kisan na Ɗanmaishiyya sai tsohon mataimakin gwamna a wancen lokaci Mukhtari Shagari, ya fito a Rediyo inda ya yi kira ga jama’a kowa ya kwantar da hankalinsa zasu yi bincike akan lamarin.
Bayan kwana biyu da sanarwar, wato a ranar Juma’a 6/7/1428 daidai da 30/7/2007 kawai sai gwamnatin Sakkwato ta tura tawagar gamin gambiza na jami’an tsaro waɗanda suka haɗa da Sojoji, Ƴan sand, Kwastam, Civil defence, Ƴan banga da kuma Area boys, zuwa Markaz Rinin Tawaye Sakkwato, inda kuma da isar su, sun fara ne da zagaye unguwar ga baki ɗaya, suka riƙa harba tiyagas daganan sai suka kutsa cikin Markaz suka buɗe wuta da harsasai masu rai wanda anan take suka harbe wani ɗan’uwa Hussaini Aliyu Mana, suka kuma bi ƴan’uwan da suka kama da duka da kan bindigu da itace da ƙarafa, suka rarraba ƴan uwan da suka kama a ofisoshin ƴan sanda dake cikin garin na Sakkwato.
Daganan kuma sai suka umurci Area boys da su fantsama a cikin gari domin rosa duk wani muhalli na duk wani ɗan Shi’a a Sakkwato. Wannan ne yasa Area boys suka riƙa bi gida-gida suna ƙonawa tare da sace duk kayayyakin ƴan’uwa suna kuma rosawa, suka kuma riƙa zagayen neman sauran ƴan’uwan da ba a kama ba gida-gida da kuma kan hanya, a zagayen da suke ne suka rutsa da ƴan uwa da dama inda suka kashe biyar daga cikinsu, wanda idan aka haɗa da Shahid Hussaini Mana, jimla su shida kenan.
A ƙarshe dai suka kai ƴan’uwan a Kotu inda alƙali Mustafa Balle ya ɗauresu shekaru goma sha ɗaya (11) inda suka ware Malam Ƙasim, Mal. Sidi Munir, da kuma wani ɗan’uwa ɗaya Hassan Macciɗo suka tuhumesu da kisan Ummaru Ɗanmaishiyya. Suka kuma rarraba ƴan uwa a gidajen kurkuku daban-daban a faɗin Najeriya.
A ƙarshe kuma Allah da ikonsa bayan shekaru shidda da watanni huɗu ya kwato ƴan’uwa inda suka dawo Sakkwato cikin izzah kuma Alu Wamakko na bisa mulki ba yadda ya iya.
Baya labarinAn soma taron tuna shekaru 13 da waki’ar Sakwwato a Hussainiya Imam Mahdi[AF]…
Gaba labarinJami’an tasro sun aukawa muzaharar lumana ta ‘yan uwa a yau a Abuja….